DA Den Europæiske Unions Tidende CE 78/515

(2004/C 78 E/0536)

SKRIFTLIG FORESPØRGSEL E-3300/03

af Robert Sturdy (PPE-DE) til Kommissionen

(7. november 2003)

Om: »Fup-e-mail« fra Afrika med anmodning om bankoplysninger osv.

I betragtning af, at der har været fortsatte indberetninger om disse e-mail, og at adskillige af dem bliver sendt til min e-mail-adresse i Parlamentet, bedes Kommissionen oplyse, hvad den agter at gøre for at forhindre, at disse e-mail når frem til e-mail-adresser i Europa, inden flere mennesker bliver lokket til at videregive detaljer om bankkonti og franarret store pengebeløb?

Svar afgivet på Kommissionens vegne af Erkki Liikanen

(18. december 2003)

Det ærede medlem spørger, hvad Kommissionen agter at gøre for at stoppe »fup-e-mail« (scam) med anmodning om bankoplysninger, f.eks. fra Afrika.

Fup-e-mail er en særlig vildledende og bedragerisk form for uønsket elektronisk reklame eller »skidtpost« (spam), hvor bagmændene tjener penge på e-postbrugeres naivitet, idet modtagerne lokkes til at forudbetale et beløb for ydelser, der aldrig leveres.

Kommissionen kan ikke umiddelbart forhindre, at brugere videregiver egne bankoplysninger, men den er i færd med at træffe foranstaltninger for at bekæmpe skidtpost generelt og fup-e-mail i særdeleshed. Hvad angår skidtpost generelt, forbyder direktiv 2002/58/EF (1) om privatlivets fred og elektronisk kommunikation uanmodet kommerciel kommunikation i hele EU (undtagen under særlige omstændigheder). Fristen for gennemførelse af direktivet var udgangen af oktober 2003. Kommissionen henviser i øvrigt det ærede medlem til de svar, den har givet på de skriftlige forespørgsler E-1997/03 fra Mihail Papayannakis (2), E-2085/03 fra Graham Watson (2) og E-2254/03 fra Piia-Noora Kauppi (3).

Med udgangspunkt i de nye regler vil Kommissionen i en kommende meddelelse udpege en række yderligere tiltag, der er nødvendige for at gøre reglerne så effektive som muligt. Konkret skal der ikke kun sættes ind på effektiv håndhævelse i medlemsstaterne og tekniske løsninger vedrørende filtrering og sikkerhed, men også på internationalt samarbejde og forbrugeroplysning (4). De tiltag, der foreslås, er blevet drøftet med medlemsstaterne og de berørte parter på en workshop i Bruxelles den 16. oktober 2003 (5).

Hvad specielt angår oplysning, er det vigtigt at e-postbrugere oplyses om følgende: hvad der er lovligt og ulovligt, de mulige risici ved at være på nettet og ved at svare på sådanne e-mails, hvilken hjælp de kan få fra deres e-posttjenesteudbyder eller tredjeparter, såsom producenter af filtreringssoftware, og hvor de kan anmelde ulovligheder.

Hvad angår håndhævelse, er det vigtigt, at medlemsstaterne retsforfølger lovovertrædere. Der samarbejdes internationalt om retsforfølgelse på tværs af landegrænserne i en række tilfælde. Det er ikke altid nemt at samle beviser på nettet, især ikke, når afsenderne af skidtpost og fup-e-mail driver deres virksomhed fra oversøiske lande, men ofte vil mellemmændene befinde sig meget tættere på områder, der hører under EU-myndighedernes jurisdiktion.

Med hensyn til fup-e-mails med oprindelse inden for EU skal det påpeges, at de ofte udgør vildledende reklame, der er forbudt i henhold til direktiv 84/450/EØF, som ændret ved direktiv 97/55/EF (6) om vildledende og sammenlignende reklame, der beskytter både virksomheder og forbrugere. Alle medlemsstater har gennemført dette direktiv, og det er derfor op til de nationale myndigheder og domstole at sikre, at det anvendes fuldt ud. Kommissionens direktivforslag om urimelig handelspraksis (7) omfatter de beskyttelsesforanstaltninger mod vildledende reklame, som skader forbrugernes økonomiske interesser, herunder fup-e-mail rettet mod forbrugerne, der i dag indgår i direktivet om vildledende og sammenlignende reklame.

(1) Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (Direktiv om databeskyttelse inden for elektronisk kommunikation), EFT L 201 af 31.7.2002.

(2) EUT C 51 E af 26.2.2004, s. 178.

(3) EUT C 51 E af 26.2.2004, s. 232.

(4) Se IP/03/1015.

(5) Se IP/03/1373.

(6) Europa-Parlamentets og Rådets direktiv 97/55/EF af 6. oktober 1997 om ændring af direktiv 84/450/EØF om vildledende reklame for at medtage sammenlignende reklame, EFT L 290 af 23.10.1997.

(7) KOM(2003) 356 endelig udg.